ওডিআইতে অত্যুজ্জ্বল অন্য দুই সংস্করণে নিষ্প্রভ কেন
ক্রিকেটের তিন সংস্করণে বাংলাদেশের দুধরনের পারফরম্যান্স। টেস্ট ও টি ২০-তে নিষ্প্রভ সাকিব আল হাসান এবং মাহমুদউল্লাহর বাংলাদেশ ওডিআইতে অত্যুজ্জ্বল নৈপুণ্যে ভাস্কর।







ওয়েস্ট ইন্ডিজে দাপুটে পারফরম্যান্সে ওয়ানডে সিরিজ জয় এই প্রশ্ন সামনে নিয়ে এসেছে যে, তিন ধরনের ক্রিকেটে উন্নতির ধারা প্রবহমান নয় কেন? উত্তর খোঁজার চেষ্টা করেছেন কোচ মিজানুর রহমান-




প্রশ্ন : টেস্ট ও টি ২০ ক্রিকেটের তুলনায় ওডিআইতে বাংলাদেশ দলের ভালো করার কারণ কী?
মিজানুর রহমান : ঘরোয়া ওয়ানডে ক্রিকেটে আমাদের কাঠামো শক্তিশালী। এই ফরম্যাটে ঘরোয়া আসরে তুমুল প্রতিদ্বন্দ্বিতা হয়। বিদেশি ক্রিকেটাররা থাকে। তাতে প্রতিদ্বিন্দ্বিতা বাড়ে। এ কারণেই ওয়ানডে সংস্করণে ভালো করছে বাংলাদেশ।
প্রশ্ন : টেস্ট ও টি ২০ ফরম্যাটে ভালো না করার কারণ?
মিজানুর : এ দুই ফরম্যাটে বাংলাদেশ দল শক্তিশালী নয়। টি ২০-তে যখন যা দরকার প্রয়োগ করতে হয়। আমরা এখনো সেটা শিখিনি। টেস্ট ক্রিকেট অভ্যাসের ব্যাপার। জাতিগতভাবেই আমরা অস্থির। শুধু ক্রিকেটে নয়, সব বিষয়ে। টেস্টে ধীরস্থির থাকার মানসিকতা আমাদের নেই।
প্রশ্ন : ওয়ানডেতে কি তাহলে ক্রিকেটাররা মানসিকভাবে স্থির?
মিজানুর : সেটা বলা যায়। মানসিকভাবে একটা অবস্থান তৈরি করে ফেলেছে ক্রিকেটাররা। এই ফরম্যাটে আমরা মাঝামাঝি পর্যায়ে রয়েছি। কিন্তু র‌্যাংকিংয়ে সাত থেকে পাঁচে যেতে হলে আরও উন্নতি করতে হবে।
প্রশ্ন : আরেক ধাপ উন্নতির জন্য কী করতে হবে?
মিজানুর : ঘরোয়া ক্রিকেটে আরও উন্নতি দরকার। বাউন্সি উইকেট বানাতে হবে। যেন ইংল্যান্ড, অস্ট্রেলিয়া কিংবা দক্ষিণ আফ্রিকা কন্ডিশনে খেলতে অসুবিধা না হয়। আমাদের ছেলেরা দেখা যায় বাউন্সের একটু পার্থক্য হলেই খেই হারিয়ে ফেলে। কারণ, তারা একটা নির্দিষ্ট ধরনের বাউন্সে খেলতে অভ্যস্ত। বাইরের কন্ডিশনে একইভাবে ব্যাট চালাতে ব্যর্থ হয়। আমাদের দেশে ভালো উইকেট বানানো সব সময় সম্ভব হয় না। মাঠের স্বল্পতা এজন্য দায়ী। যখন খেলা হয় তখন ইচ্ছা করেও হয়তো বাউন্সি উইকেট বানানো যায় না। এছাড়া আমাদের পেসাররা গতির ওপর বেশি জোর দেয়। এজন্য সুইং বোলার হারিয়ে যাচ্ছে। সুইং বোলারদের খেলে অভ্যস্ত না হলে কঠিন পরীক্ষায় পড়তে হয়।
প্রশ্ন : ওয়েস্ট ইন্ডিজের বিপক্ষে ওয়ানডেতে এত ভালো খেলার কারণ?
মিজানুর : উইকেট আমাদের কন্ডিশনের মতো। আমরা সাধারণত স্পিন সহায়ক উইকেট বানাতে অভ্যস্ত। সেখানেও একই ধরনের উইকেট হওয়ায় আমাদের সুবিধা হয়েছে। কন্ডিশন আমাদের পক্ষে।

ক্রিকেটের তিন সংস্করণে বাংলাদেশের দুধরনের পারফরম্যান্স। টেস্ট ও টি ২০-তে নিষ্প্রভ সাকিব আল হাসান এবং মাহমুদউল্লাহর বাংলাদেশ ওডিআইতে অত্যুজ্জ্বল নৈপুণ্যে ভাস্কর।